钦定古今图书集成/明伦汇编/氏族典/第381卷 > 《廖用贤尚友录》 > 李恢
## 钦定古今图书集成/明伦汇编/氏族典/第381卷 > 《廖用贤尚友录》 > 李恢

按《蜀志李恢传》：“恢字德昂，建宁俞元人，任郡督邮，坐
事免官，后贡于州，涉道未至，闻先主攻刘璋，恢乃托
名郡，使北诣先主，先主嘉之。先主领益州，以恢为功
曹书佐主簿，迁别驾从事。章武元年，庲降都督邓方
卒，先主问恢：谁可代者，恢对曰：‘先零之役，赵充国曰：
‘莫若老臣。臣窃不自揆，惟陛下察之’。先主笑曰：‘孤之
本意，亦已在卿矣’’。”遂以恢领交州刺史。先主薨，丞相
亮南征，恢与亮声势相连。南土平定，恢军功居多，封
汉兴亭侯，加安汉将军。建兴七年，更领建宁太守，还
本郡，徙汉中。九年卒。子遗嗣。